Likumprojekts

**Grozījumi Jūras kodeksā**

 Izdarīt Jūras kodeksā (Latvijas Republikas Saeimas un Ministru kabineta Ziņotājs, 2003, 14.nr.; 2006, 2.nr.; 2007, 9.nr.; 2008, 13.nr.; Latvijas Vēstnesis, 2010, 174.nr.; 2011, 204.nr.) šādus grozījumus:

1.Izteikt **1.1 pantu** šādā redakcijā:

**„1.¹pants. Kuģis**

Kuģis, ja šajā kodeksā nav noteikts citādi, ir kuģošanas līdzeklis - inženiertehniska ierīce, kas konstruktīvi paredzēta kuģošanai. Kuģa tiesības un pienākumus īsteno kuģa īpašnieks, kuģa kapteinis, kā arī operators vai fraktētājs.”

2. **4.pantā:**

izteikt otro daļu šādā redakcijā:

„(2) Latvijas kuģu valstiskās piederības pazīmes ir:

1) Latvijas valsts karogs;

2) valsts reģistrācijas numurs;

3) izsaukuma signāls;

4) Starptautiskās burāšanas federācijas piešķirtais Latvijas Republikas jahtu nacionālais simbols “LAT” un Latvijas Jūras administrācijas piešķirtais cipars vai ciparu kombinācija;

5) pieraksta osta.”

Izslēgt ceturto daļu.

3. Izteikt **5.pantu** šādā redakcijā:

 „5.pants. Nosacījumi kuģu tehniskai vadībai

(1) Latvijā reģistrētam tiesību subjektam (komersants, biedrība, kooperatīvā sabiedrība u.tml.), kā arī Latvijas pilsonim, nepilsonim vai personai kura, Latvijā saņēmusi uzturēšanās atļauju, reģistrācijas apliecību vai pastāvīgās uzturēšanās apliecību, piederošu, Starptautiskā drošas kuģu ekspluatācijas un piesārņošanas novēršanas vadības kodeksa (turpmāk – ISM kodekss) prasībām pakļautu kuģi reģistrē Kuģu reģistrā ar nosacījumu, ka tā tehnisko vadību veic kuģa īpašnieks, vai uz šā kodeksa 13.pantā minētā kuģa menedžmenta līguma pamata uzdod to veikt Latvijā vai citā Eiropas Savienības dalībvalstī reģistrētai juridiskajai personai.

(2) Ārvalstu īpašniekam piederošu kuģi, kas pakļauts ISM kodeksa prasībām, reģistrē Kuģu reģistrā ar nosacījumu, ka tā tehnisko vadību uz šā kodeksa 13.pantā minētā kuģa menedžmenta līguma pamata veic Latvijā reģistrēta juridiskā persona. Ja kuģa īpašnieks ir reģistrēts Eiropas Savienības dalībvalstī vai ir Eiropas Savienības dalībvalsts pilsonis, kuģa tehnisko vadību uz menedžmenta līguma pamata var veikt arī Eiropas Savienības dalībvalstī reģistrēta juridiskā persona.

(3) Persona, kura veic šā panta pirmajā un otrajā daļā minēto kuģu tehnisko vadību ir sertificēta atbilstoši ISM kodeksa prasībām un šādu sertifikāciju ir veikusi Latvijas Jūras administrācija vai Latvijas Jūras administrācijas atzīta organizācija (klasifikācijas sabiedrība).

(4) Kuģus, kuri nav pakļauti ISM kodeksa prasībām reģistrē Kuģu reģistrā bez nosacījumiem par kuģu tehnisko vadību. Ceļu satiksmes drošības direkcijas reģistrā kuģi reģistrē bez nosacījumiem par kuģa tehnisko vadību.”

4. Izteikt **6. pantu** šādā redakcijā:

**„6.pants. Kuģa vārds**

 „(1) Katram kuģim, kurš reģistrēts Kuģu reģistrā, ir vārds, kuru izvēlas tā īpašnieks. Kuģa vārds var sastāvēt no viena vai diviem vārdiem, vai vārda un ciparu kombinācijas, un tam jābūt skaidri atšķiramam no pārējo attiecīgajā kuģu reģistra grāmatā reģistrēto kuģu vārdiem. Kuģa vārda rakstībā lietojami vienīgi latviešu vai latīņu alfabēta burti un tas nedrīkst būt pretrunā ar labiem tikumiem. Kuģiem, kas pieder vienam un tam pašam īpašniekam, var būt vienāds vārds vienas kuģu reģistra grāmatas ietvaros, ja tas tiek papildināts ar atšķirīgu ciparu. Kuģu reģistrā reģistrētajām zvejas laivām un Ceļu satiksmes drošības direkcijas reģistrā reģistrētajiem kuģiem vārds nav obligāts.

(2) Kuģa īpašniekam ir tiesības lūgt reģistrēt Kuģu reģistrā kuģa vārda maiņu. Ja kuģim ir hipotekārie kreditori vai citi reģistrēto tiesību turētāji, kuģa vārdu var mainīt tikai ar to piekrišanu.

(3) Noslēdzot kuģa pirkšanas vai būvēšanas līgumu, kuģa ieguvējs vai būvētājs var rezervēt kuģa vārdu, iesniedzot attiecīgu iesniegumu Latvijas Jūras administrācijai. Kuģu reģistrā pēc ieinteresētās personas lūguma var rezervēt kuģa vārdu arī citos gadījumos uz laiku līdz vienam gadam. Vārdam, kas rezervēts Kuģu reģistrā kā kuģa vārds, ir tāda pati tiesiskā aizsardzība kā Kuģu reģistrā jau reģistrētam kuģa vārdam.”

5. Izteikt **7.pantu** šādā redakcijā:

**„7.pants. Pieraksta osta**

„Pirms kuģa reģistrēšanas Kuģu reģistrā kuģa īpašnieks izvēlas kādu no Latvijas ostām kā pieraksta ostu savam kuģim.”

6. **8.pantā**:

 izteikt pirmo daļu un otrās daļas 1.punktu šādā redakcijā:

„(1) Kuģu reģistrācijas mērķis ir aizsargāt ar kuģiem saistītās tiesības un nodrošināt valsts kontroli pār kuģu atbilstību kuģošanas drošības prasībām.

(2) Latvijā kuģus reģistrē:

1) Kuģu reģistrā:

a) kravas kuģus, pasažieru kuģus, izbraukuma kuģus (kuģi, kas pārvadā mazāk par 12 pasažieriem), speciāliem nolūkiem paredzētus kuģus (tādus kā velkoņi, ledlauži, loču kuģi, glābšanas kuģi, mācību un pētnieciskie kuģi, kabeļu licēji, gruntssmēlēji, liellaivas, palīgkuģi, peldošie celtņi u.c.) un kuģus, kuri paredzēti valsts dienestu funkciju (tādu kā valsts robežas apsardzība, vides aizsardzība, avāriju novēršana u.tml. ) veikšanai;

b) būvniecības stadijā esošus kuģus;

c) atpūtas kuģus: buru jahtas, kuru maksimālais garums ir lielāks par 2,5 metriem, motorjahtas, kuru maksimālais garums ir 12 metri un vairāk, kā arī motorjahtas, kuru garums ir mazāks par 12 metriem, ja tās tiek izmantotas komercdarbībai (piemēram, pasažieru pārvadāšanai);

d) zvejas kuģus un zvejas laivas, kuras tiek izmantotas rūpnieciskajā zvejā teritoriālajos ūdeņos un ekonomiskās zonas ūdeņos.”

izteikt sesto daļu šādā redakcijā:

„(6) Šā panta otrās daļas 1.punkta „a” apakšpunktā minētos kuģus reģistrē, ja reģistrācijas brīdī tie nav vecāki par 23 gadiem. Minētais ierobežojums attiecībā uz reģistrējamo kuģu vecumu neattiecas uz kuģiem, kuri tiek izmantoti tikai kabotāžā Latvijā, pasažieru kuģiem, kuri tiek izmantoti reisos starp Baltijas jūras ostām, un kuģiem, kuri paredzēti valsts dienestu funkciju veikšanai.”

7. Papildināt kodeksu ar 8.¹ pantu šādā redakcijā:

„**8¹.pants. Peldošās konstrukcijas**

(1) Peldošā konstrukcija ir inženiertehniska ierīce, kas konstruktīvi paredzēta izmantošanai uz ūdens, bet nav uzskatāma par kuģi šā kodeksa izpratnē.

(2) Peldošās konstrukcijas (peldošie doki, peldošās darbnīcas, peldošās degvielas uzpildes stacijas, debarkaderi, kravas pontoni) reģistrē Kuģu reģistrā un uz tām attiecināmas normas, kas piemērojamas kuģiem saskaņā ar Latvijas normatīvajiem aktiem.

(3) Peldošo konstrukciju, kas paredzētas noteiktu darbu veikšanai uz ūdens, bet nav šā panta otrajā daļā noteiktās konstrukcijas, reģistrācija nav obligāta. Šādas peldošās konstrukcijas, ja to ūdensizspaids bez kravas ir lielāks par 10 tonnām, pamatojoties uz īpašnieka iesniegumu, var reģistrēt Kuģu reģistrā, ja tās pilnīgi izvietotas Latvijas teritorijā. Šādas reģistrācijas vienīgais mērķis ir aizsargāt ar peldošām konstrukcijām saistītās tiesības. Reģistrācijas gadījumā šādām konstrukcijāmpiemēro šā kodeksa 9.-12. (izņemot 10.panta 3.daļas 1.teikumā noteikto), 15.- 28., 30.- 37., 41., 43., 45., 47.- 57.panta noteikumus.”

8. **9.pantā:**

 Izteikt otro daļu šādā redakcijā:

 „(2) Kuģu reģistrā ir iekļautas sešas kuģu reģistra grāmatas, kurās reģistrē:

 1) pirmajā – šā kodeksa 8.panta otrās daļas 1.punkta “a” apakšpunktā minētos kuģus, 8¹. pantā minētās peldošās konstrukcijas un 29.panta otrajā daļā minētās nostiprinātās iekārtas;

 2) otrajā – kuģus, pamatojoties uz noslēgtajiem berbouta līgumiem;

 3) trešajā – kuģu apgrūtinājumus;

 4) ceturtajā – šā kodeksa 8.panta otrās daļas 1.punkta “b” apakšpunktā minētos kuģus un 29.panta pirmajā daļā minētās nostiprinātās iekārtas;

 5) piektajā – šā kodeksa 8.panta otrās daļas 1.punkta “c” apakšpunktā minētos kuģus;

6) sestajā – šā kodeksa 8.panta otrās daļas 1.punkta “d” apakšpunktā minētos kuģus.”

 Izteikt ceturto daļu šādā redakcijā:

„(4) Pēc attiecīga rakstveida iesnieguma iesniegšanas ikvienam ir tiesības saņemt izrakstu no Kuģu reģistra. Izraksta pareizība apliecināma ar Latvijas Jūras administrācijas struktūrvienības Kuģu reģistrs amatpersonas (turpmāk – kuģu reģistrators) parakstu un zīmogu ar Latvijas valsts mazā ģerboņa attēlu un uzrakstu „LATVIJAS KUĢU REĢISTRS” latviešu un angļu valodā.

**Papildināt piekto daļu aiz vārda „informāciju” ar vārdiem „kā arī izrakstā no Kuģu reģistra iekļaujamās informācijas apjomu.”**

9. **10.pantā:**

 izteikt otro daļu šādā redakcijā:

„(2) Iesniegtie dokumenti glabājas attiecīgā kuģa lietā. Ja reģistrācija jāveic steidzami, var izmantot faksa vai elektroniskā pasta dokumentu kopijas, saņemot no iesniedzēja garantijas vēstuli, ka oriģināli tiks iesniegti tūlīt pēc to saņemšanas, bet ne vēlāk kā desmit dienu laikā no kopijas nosūtīšanas dienas.”

 Izteikt ceturto daļu šādā redakcijā:

„(4)Katru kuģi, kas minēts šā kodeksa 8.panta otrās daļas 1.punktā un 8¹.panta otrajā daļā minētās peldošās konstrukcijas, piesaka reģistrēšanai Kuģu reģistrā viena mēneša laikā no dienas, kad noslēgts līgums par kuģa atsavināšanu, vai no dienas, kad kuģis izslēgts no citas valsts kuģu reģistra, vai no berbouta līguma noslēgšanas dienas, vai no dienas, kad likumīgā spēkā stājies tiesas spriedums, ar kuru ieguvējam atzītas īpašuma tiesības, vai no dienas, kad izdots dokuments, kas apliecina mantinieka tiesības iegūt īpašumā kuģi mantošanas ceļā, vai no būvētāja sertifikāta izdošanas dienas.”

10. Izteikt **11.pantu** šādā redakcijā:

**„11.pants. Kārtība, kādā kuģi reģistrē Kuģu reģistrā un izsniedz kuģa apliecības**

 „(1) Kuģi reģistrē Kuģu reģistrā, pamatojoties uz:

1) dokumentiem, kas ir par pamatu īpašuma tiesību iegūšanai uz kuģi;

2) berbouta līgumu;

3) valsts iestādes izsniegtu izziņu, kas apliecina, ka kuģis ir attiecīgās valsts institūcijas bilancē.

(2) Ja kuģis ir valsts īpašums, tas reģistrējams Kuģu reģistrā uz valsts vārda attiecīgās valsts institūcijas personā.

(3) Pēc kuģa reģistrēšanas Kuģu reģistrā kuģa īpašniekam izsniedz kuģa īpašuma un reģistrācijas apliecības, kā arī citas apliecības saskaņā ar šā kodeksa noteikumiem. 8¹. panta trešajā daļā minēto peldošo konstrukciju un 29.panta otrajā daļā minēto nostiprināto iekārtu īpašniekiem izsniedz tikai īpašuma apliecību.

(4) Ja kuģis tiek reģistrēts Kuģu reģistrā uz berbouta līguma pamata, kuģa reģistrācijas apliecību izsniedz berbouta fraktētājam, bet īpašuma apliecību neizsniedz.

(5) Ja kuģis neatbilst šā kodeksa 10.panta trešās daļas prasībām, to nereģistrē Kuģu reģistrā, izņemot kuģi, kas pieder Eiropas Savienībā reģistrētai juridiskai personai, Eiropas Savienības dalībvalsts pilsonim, Latvijas nepilsonim vai personai, kura Latvijā saņēmusi uzturēšanās atļauju, reģistrācijas apliecību vai pastāvīgās uzturēšanās apliecību, un kuģis atrodas Latvijas Republikā. Šādā gadījumā kuģa īpašniekam kuģa reģistrācijas apliecību izsniedz, kad ir novērstas kuģa neatbilstības izvirzītajām prasībām.

 (6) Lēmumu par kuģa reģistrēšanu Kuģu reģistrā vai atteikumu reģistrēt kuģi pieņem, kā arī kuģa apliecības, citus ar kuģa un tam piederīgo tiesību reģistrāciju saistītos dokumentus paraksta kuģu reģistrators. Ja nepieciešams, kuģa apliecību kopijas pēc saskaņošanas ar kuģu reģistratoru apstiprina attiecīgā Latvijas konsulārā amatpersona ārzemēs.”

11. **12.pantā**:

izteikt otro, trešo un ceturto daļu šādā redakcijā:

„(2) Kuģa īpašniekam ir pienākums iesniegt dokumentus, kas ir par pamatu kuģa izslēgšanai no Kuģu reģistra, sešu mēnešu laikā no dienas, kad iestājušies šī panta pirmās daļas 1., 2., 3. un 4.punktā minētie apstākļi. Ja kuģis tiek pārreģistrēts citas valsts kuģu reģistrā, tas jāizslēdz no Kuģu reģistra pirms reģistrācijas citas valsts kuģu reģistrā. Kuģa īpašniekam ir pienākums pildīt visas saistības pret Latvijas Jūras administrāciju līdz brīdim, kad kuģis tiek izslēgts no Kuģu reģistra. Izslēdzot kuģi no Kuģu reģistra, kuģa īpašniekam izsniedz apliecību par kuģa izslēgšanu no Kuģu reģistra.

 (3) Kuģu reģistrators anulē visas kuģa apliecības un izslēdz kuģi no Kuģu reģistra, ja tiek konstatēts, ka:

1) kuģis jau ir reģistrēts citas valsts kuģu reģistrā;

2) tiek slēptas kuģim raksturīgās valstiskās piederības pazīmes;

3) attiecībā uz kuģi netiek ievērotas Latvijai saistošo starptautisko tiesību normu un Latvijas normatīvo tiesību aktu prasības.

 (4) Kuģi, kas reģistrēts Kuģu reģistrā, pamatojoties uz berbouta līgumu, izslēdz no Kuģu reģistra uz berbouta fraktētāja iesnieguma pamata. Kuģi var izslēgt arī uz kuģa īpašnieka iesnieguma pamata, ja ir notecējis berbouta līguma termiņš vai šādas tiesības kuģa īpašniekam ir paredzētas berbouta līgumā, vai berbouta līgums tiek izbeigts līgumā noteiktajā kārtībā. Kuģu reģistratoram ir tiesības izslēgt kuģi, kas reģistrēts Kuģu reģistrā, pamatojoties uz berbouta līgumu, nesaņemot iesniegumu, ja ir notecējis berbouta līguma termiņš un uz tā pamata izdoto reģistrācijas apliecību derīguma termiņš. Izslēdzot kuģi no Kuģu reģistra, kuģa berbouta fraktētājam vai kuģa īpašniekam izsniedz apliecību par kuģa izslēgšanu no Kuģu reģistra.”

 Izslēgt ceturto *prim* un piekto daļu.

12. Izteikt **13.pantu** šādā redakcijā:

**„13.pants. Berbouta līgums un kuģa menedžmenta līgums**

„(1) Berbouta līgums ir kuģa īpašnieka un berbouta fraktētāja vienošanās par kuģa faktiskā valdījuma nodošanu berbouta fraktētājam uzlīgumā noteikto termiņu, kura laikā kuģim ir paralēla reģistrācija Latvijā un ārvalstī. Lai Latvijā reģistrētu kuģi, pamatojoties uz berbouta līgumu, berbouta fraktētājam jābūt Latvijā reģistrētai fiziskai vai juridiskai personai.

(2) Latvijā var reģistrēt ārvalstī reģistrētu kuģi saskaņā ar berbouta līgumu, ja kuģa reģistrēšana Kuģu reģistrā paredzēta noslēgtajā berbouta līgumā. Šādas reģistrācijas laikā kuģim ir pienākums kā valstiskās piederības pazīmes izmantot tikai šā kodeksa 4.panta 2.daļā noteiktās pazīmes.

(3) Kuģa menedžmenta līgums ir kuģa īpašnieka un kuģa operatora vienošanās par kuģa tehnisko vadību, kurā obligāti iekļaujams noteikums par kuģa tehniskās vadības (tā ietver kuģa drošu pārvaldi atbilstoši ISM kodeksa prasībām) nodošanu kuģa operatoram uz laiku, kamēr kuģis ir reģistrēts Kuģu reģistrā.

(4) Kuģu reģistrā uz berbouta līguma pamata reģistrētam ārvalsts kuģim piemēro Latvijas normatīvo aktu par kuģu karoga valsts uzraudzības īstenošanu prasības.”

13. Izteikt **15.pantu** šādā redakcijā:

**„15.pants. Kuģis un ar to saistītās tiesības**

„(1) Kuģi un ar to saistītās tiesības, kā arī šo tiesību pārgrozījumus un dzēsumus reģistrē Kuģu reģistrā. Ar kuģi saistītās tiesības ir īpašuma tiesības uz kuģi, kā arī šo tiesību nodrošinājumi un aprobežojumi.

(2) Kuģu reģistrā obligāti reģistrē īpašuma tiesības uz kuģi, hipotēkas, šo tiesību nodrošinājumus un aizliegumus. Ja kuģis Kuģu reģistrā ir reģistrēts pamatojoties uz berbouta līgumu, ar kuģi saistītās tiesības (izņemot berbouta līgumu), kā arī šo tiesību pārgrozījumus, dzēsumus, nodrošinājumus, aprobežojumus un aizliegumus reģistrē kuģa pamata reģistrācijas valsts reģistrā.

(3) Ar kuģi saistītās tiesības kā lietu tiesības ir nodibinātas un saistošas trešajām personām tikai pēc šo tiesību reģistrēšanas Kuģu reģistrā. Ja kuģa reģistrācija ir veikta steidzamā kārtā, izmantojot faksa vai elektroniskā pasta dokumentu kopijas, jaunas tiesības netiek reģistrētas līdz dokumentu oriģinālu saņemšanai un to atbilstības pārbaudei.”

14. **16.pantā:**

 izteikt otrās daļas 1.punktu šādā redakcijā:

„1) atsavināšanas līgums un kuģa nodošanas – pieņemšanas akts;”

 aizstāt otrās daļas 3.punktā vārdus „tiesas spriedums” ar vārdiem „tiesas nolēmums” ;

 papildināt otro daļu ar 4. un 5.punktu šādā redakcijā:

 „4) kuģa jaunbūves gadījumā - būvētāja apliecinājums (sertifikāts), kurā norādīts kuģa ieguvējs;

 5) citas valsts kuģu reģistra vai līdzvērtīgas iestādes izdota kuģa izslēgšanas apliecība, kurā norādītais īpašnieks ir tiesīgs reģistrēt īpašuma tiesības Kuģu reģistrā.”

 Papildināt pantu ar trešo prim daļu šādā redakcijā:

„(3¹) Ja kuģis ir kopīpašums, kuģa īpašuma apliecībā tiek norādīti visi īpašnieki, attiecīgi norādot tiem piederošās domājamās daļas. Kuģa reģistrācijas apliecībā tiek norādīts viens no īpašniekiem, kurš, saskaņā ar visu īpašnieku rakstisku vienošanos, vienīgais ir tiesīgs pārstāvēt īpašniekus attiecībās ar Latvijas Jūras administrāciju.”

 Izteikt ceturto daļu šādā redakcijā:

 „(4)Ja kuģa īpašnieka reģistrētā juridiskā adrese vai deklarētā dzīvesvietas adrese nav Latvijas Republikā, kuģa īpašniekam Latvijā ir pārstāvis tam adresēto pretenziju pieņemšanai, to izpildei un saziņai ar Latvijas Jūras administrāciju. Minētā prasība neattiecas uz kuģiem, kas tiek reģistrēti uz berbouta līguma pamata.”

 Papildināt pantu ar piekto daļu šādā redakcijā:

 „(5) Ministru kabinets nosaka šī panta ceturtajā daļā minētā kuģa īpašnieka pārstāvja Latvijā pienākumus, minimālo pilnvaru un tam izvirzāmo prasību apjomu.”

15. Izteikt **28.pantu** šādā redakcijā:

„28.pants. Būvniecības stadijā esoša kuģa izslēgšana no Kuģu reģistra vai attiecīgās kuģu reģistra grāmatas

(1) Būvniecības stadijā esošu kuģi izslēdz no Kuģu reģistra, pamatojoties uz būvētāja vai ieguvēja iesniegumu. Lai kuģi, kas reģistrēts kā būvniecības stadijā esošs kuģis, pārreģistrētu citā kuģu reģistra grāmatā, tam jābūt gatavam ekspluatācijai un jāatbilst šā kodeksa 10.panta trešās daļas prasībām.

(2) Lai pārreģistrētu būvniecības stadijā esošu kuģi, kuram ir reģistrēti apgrūtinājumi, citā kuģu reģistra grāmatā, jāiesniedz tiesību turētāja rakstveida piekrišana pārreģistrācijai. Pēc būvniecības stadijā esoša kuģa pārreģistrācijas citā Kuģu reģistra grāmatā, reģistrētie apgrūtinājumi saglabā savu prioritāti.”

16. **29.pantā:**

papildināt pirmās un otrās daļas pirmo teikumu aiz vārda „pētīšanai” ar vārdu „ieguvei” un izslēgt vārdus „vai transportēšanai”;

izslēgtceturtās daļas trešo teikumu.

17. **30.pantā:**

 aizstāt pirmajā un otrajā daļā vārdus „kuģu reģistra grāmatā” ar vārdiem „Kuģu reģistra apgrūtinājumu reģistrācijas grāmatā”;

 papildināt otro daļu ar ceturto teikumu šādā redakcijā:

„Ja uz kuģi vai tā daļu ir reģistrēta hipotēka, īpašuma tiesību maiņa var tikt reģistrēta tikai ar hipotekārā kreditora piekrišanu.”

Papildināt ar ceturto daļu šādā redakcijā:

„(4) Būvniecības stadijā esošu kuģi var ieķīlāt būvētājs (ja kuģis tiek būvēts uz kuģu būvētāja rēķina), pasūtītājs (ja kuģis tiek būvēts par pasūtītāja līdzekļiem) vai būvētājam un pasūtītājam savstarpēji vienojoties. Būvētāja un pasūtītāja kopīgi noslēgta kuģa obligācija uzskatāma par šādas vienošanās pastāvēšanas apliecinājumu.”

18. Papildināt **46.pantu** aiz vārdiem „normatīvajiem aktiem” ar vārdiem „un ārvalsts tiesas nolēmums atzīts Latvijā.”.

19. Papildināt **237.pantu** ar **7., 8. un 9**.punktu šādā redakcijā:

„7) starptautiskais pārvadājums ir pārvadājums, ko saskaņā ar pārvadājuma līgumu veic starp ostu Latvijas Republikas teritorijā un ostu ārpus Latvijas Republikas teritorijas;

8) pasažieru kuģis – kuģis kā tas definēts normatīvajos aktos par pasažieru kuģu došības prasībām;

9) A klases un B klases kuģi – kuģi kā tie definēti normatīvajos aktos par pasažieru kuģu drošības prasībām.”

20. **Papildināt** **239.pantu** ar trešo daļu šādā redakcijā:

„(3) Starptautiskajiem pārvadājumiem un pārvadājumiem, kas tiek veikti ar A klases un B klases kuģiem, piemēro Eiropas Parlamenta un Padomes 2009.gada 23.aprīļa Regulas Nr. 392/2009 par pasažieru pārvadātāju atbildību nelaimes gadījumos uz jūras ( turpmāk – Regula Nr. 392/2009) noteikumus.”

21. Papildināt nodaļu ar **241.¹ pantu** šādā redakcijā:

„**241.¹ pants. Obligātā apdrošināšana**

 (1) Pārvadātājam, kas faktiski veic visu pārvadājumu vai tā daļu ar Latvijas pasažieru kuģi, un ja tas veic starptautisku pasažieru pārvadājumu vai veic pasažieru pārvadājumu ar Latvijā reģistrētu A vai B klases kuģi, ir pienākums obligāti apdrošināt savu atbildību vai saņemt citu finansiālās atbildības nodrošinājumu atbilstoši Regulas Nr. 392/2009 noteikumiem. Šādu apdrošināšanu vai citu finansiālās atbildības nodrošinājumu apliecina kuģu reģistratora izsniegts sertifikāts. Bez šī sertifikāta kuģis nedrīkst braukt zem Latvijas karoga.

 (2) Šā panta pirmajā daļā paredzēto noteikumu piemēro **arī** attiecībā uz ārvalstu pasažieru kuģiem, kuri ienāk Latvijas ostā vai iziet no tās.”

22. Izteikt **244.panta** otro daļu šādā redakcijā:

„(2) Pārvadātāja atbildība par nozaudēto vai bojāto pasažiera bagāžu nepārsniedz:

1) 2250 norēķina vienības par zaudējumiem, kas saistīti ar kajītes bagāžu;

2) 12700 norēķina vienības par transportlīdzekli, ieskaitot visu bagāžu, kas atrodas transportlīdzeklī vai uz tā;

3) 3375 norēķina vienības par zaudējumiem, kas saistīti ar tādu bagāžu, kas nav minēta 1. un 2.punktā.”

23. Izteikt **245.pantu** šādā redakcijā:

„**245.pants. Pasažiera līdzdalība**

„Zaudējumu gadījumā pārvadātājs un pasažieris var vienoties par pārvadātāja atbildības samazināšanu šādā apmērā:

1) 330 norēķina vienības transportlīdzekļa bojājuma gadījumā;

2) 149 norēķina vienības uz pasažieri citas bagāžas nozaudēšanas vai bojājuma gadījumā, minētās summas atskaitot no atlīdzības par nozaudēšanu vai bojājumu.”

24. Papildināt likumu ar XXVI1 nodaļu šādā redakcijā:

 „**XXVI1 nodaļa. Pasažieru tiesību aizsardzība**

**251.1 pants. Pasažieru tiesību aizsardzība**

 (1) Pasažieru tiesību aizsardzības īstenošanā ievēro Eiropas Parlamenta un Padomes 2010.gada 24.novembra Regulu Nr.1177/2010 par pasažieru tiesībām, ceļojot pa jūru un iekšzemes ūdensceļiem, un ar ko groza Regulu (EK) Nr. 2006/2004 (turpmāk – Regula Nr. 1177/2010).

 (2) Atbildīgā iestāde Regulas Nr.1177/2010 izpratnē ir Patērētāju tiesību aizsardzības centrs (turpmāk – PTAC).

 (3) Lai nodrošinātu Regulas Nr. 1177/2010 prasību izpildi, pēc PTAC pieprasījuma VAS „Latvijas Jūras administrācija” sniedz atzinumu par kuģa tehniskās atbilstības jautājumiem.

(4) Pārvadātāji un ostu termināli nodrošina Regulā Nr. 1177/2010 pārvadātājiem un ostu termināliem noteikto prasību izpildi.

251.² pants. Pasažieru ar invaliditāti un pasažieru ar ierobežotām pārvietošanās spējām tiesību aizsardzības speciālie nosacījumi

(1) Pārvadātāji un ostu termināli veic attiecīgus pasākumus, lai nodrošinātu Regulā Nr. 1177/2010 noteikto palīdzību pasažieriem ar invaliditāti un pasažieriem ar ierobežotām pārvietošanās spējām, piemēram, lai nodrošinātu vides pieejamības atbilstību šādu personu vajadzībām.

(2) Atbilstoši Regulā Nr. 1177/2010 norādītajam, pārvadātāji un ostu termināli nodrošina attiecīgu darbinieku apmācību par invaliditātes jautājumiem. Šādas darbinieku apmācības veicējam ir speciālās zināšanas par invalīdu un cilvēku ar ierobežotām pārvietošanās spējām vajadzībām.”

25. Papildināt **Pārejas noteikumus** ar 10., 11., 12., 13., 14., 15., 16., 17. un 18. punktu šādā redakcijā:

„ 10. Buru jahtas, kurām valstiskās piederības pazīme piešķirta atbilstoši šā kodeksa 4.panta otrās daļas 4.punktam 17.01.2006. gada redakcijā, saglabā piešķirto piederības pazīmi.

11. Kuģu reģistrā reģistrētie kuģi, kuru vārdi reģistrēti atbilstoši šā kodeksa 6.panta pirmajai daļai 17.01.2006.gada redakcijā, saglabā savu vārdu.

12. Ministru kabinets ne vēlāk kā līdz 2013.gada 31.jūlijam izdod šā kodeksa 9.panta piektajā daļā minētos noteikumus par izrakstā no Kuģu reģistra iekļaujamās informācijas apjomu un šā kodeksa 16.panta piektajā daļā minētos noteikumus.

13. Šā kodeksa 16.panta ceturtā daļa stājas spēkā 2013.gada 1.augustā.

14. Šā kodeksa 239.panta trešā daļa un 241.¹ pants stājas spēkā 2012.gada 31.decembrī.

15. Līdz 1974.gada Atēnu konvencijas par pasažieru un to bagāžas jūras pārvadājumu 2002.gada protokola spēkā stāšanās dienai šā kodeksa 244.panta otrajā daļā noteiktā pārvadātāja atbildība nepārsniedz:

1) 833 norēķina vienības par zaudējumiem, kas saistīti ar kajītes bagāžu;

2) 3333 norēķina vienības par transportlīdzekli, ieskaitot visu bagāžu, kas atrodas transportlīdzeklī vai uz tā;

3) 1200 norēķina vienības par zaudējumiem, kas saistīti ar tādu bagāžu, kas nav minēta 1. un 2.punktā.

16. Līdz 1974.gada Atēnu konvencijas par pasažieru un to bagāžas jūras pārvadājumu 2002.gada protokola spēkā stāšanās dienai šā kodeksa 245.pantā noteiktā pārvadātāja atbildība samazināma šādā apmērā:

1) 117 norēķina vienības transportlīdzekļa bojājuma gadījumā;

2) 13 norēķina vienības uz pasažieri citas bagāžas nozaudēšanas vai bojājuma gadījumā, minētās summas atskaitot no atlīdzības par nozaudēšanu vai bojājumu.

17. Attiecībā uz pasažieru pārvadājumiem pa jūru, kas tiek veikti ar A klases kuģiem 239.panta trešā daļa un 241.¹pants piemērojams no 2016.gada 31.decembra.

18. Attiecībā uz pasažieru pārvadājumiem pa jūru, kas tiek veikti ar B klases kuģiem 239.panta trešā daļa un 241.¹pants piemērojams no 2018.gada 31.decembra.”

Iesniedzējs:

Satiksmes ministrs A.Ronis

Vīza:

Valsts sekretārs A.Matīss

26.09.2012 10:48

3261

Ģ.Aleksandrovs

67062164

girts.aleksandrovs@lja.lv

J.Jankoviča

67062133

jana.jankovica@lja.lv

V.Putāne

67062108

vija.putane@lja.lv